客有誦袁蒙齋得雨酬倡之什輒賡元韵志喜也呈虛齋使君  其一
作者：鄭清之
朝代：宋

paragraphs: 雷伯四月瘖無聲，鳴鳩呼婦鳬浴晴。
星如榝沙燈吐紅，羲和駕鞭乘赤明。
稚秧針水未入種，秀麥浪畦猶督耕。
香車不動百龍蟄，轉轆如織千蛇橫。
愛民太守心語口，瘨我以旱寧無生。
川靈有知龜亦許，異物蜿蜒歸掌撫。
一雨果從方寸來，此念端誠本天與。
但看父老歌豐年，不用兒童學皇舞。
弭災肯效欒巴噀，哺民無異紫芝乳。
一年事在阿堵中，四封笑溢迎門語。
我州潴野同淮徐，公方有意六輔渠。
上天下澤鍾惠施，千里波及皆君餘。
蒙齋詩成虛齋和，我樂賦之如遂初。
坐對聯珠飽官粟，但有歡喜無欷歔。
祗今快續二賢詠，不須乞米移顔書。